钦定古今图书集成/理学汇编/文学典/第191卷 > 宋无名氏诗谈 > 《二则》
## 钦定古今图书集成/理学汇编/文学典/第191卷 > 宋无名氏诗谈 > 《二则》

梁太常任昉云：“《六经》所有歌诗书咏之类”，此盖取自
秦汉以来，圣君贤士沿袭为文，名之所起，故因暇日
录其缘起，抑亦用新好事者之目。云：三言诗自晋散
骑常侍夏侯湛始，四言诗自前汉楚王傅韦孟谏楚
王戊始，五言诗自汉骑都尉李陵与苏武诗始，六言
诗自汉大司农谷永始，七言诗自汉武帝《柏梁殿联
句》始；九言诗自魏高贵乡公始；赋自楚三闾大夫屈
原始；《反离骚》，自汉扬雄始；离合诗，自汉孔融作四言
离合诗始；歌诗，自枚皋作《丽人歌》始；挽词自魏光禄
勋缪袭始沈存中谓“唱和联句之起，其源远矣。自舜作歌，皋陶
飏言赓载及《柏梁联句》，颜延年、谢元晖有《和伏武昌
登孙权故城》等篇。梁何逊”集中多联句。至唐文士唱
和固多，元稹作《春深何处好》二十篇，并用“家花车斜”
四字为韵。白居易、刘禹锡和之，亦同此四字韵。令狐
楚作，谓诗多次韵，起于此。或联句，或两句、四句，亦有
对一句出一句者，谓辘轳体焉。诗律之兴，其来久矣。
自建康以后，讫于江右，格律屡变。至沈约、庾信，以韵
音相婉附，属对精密，及沈佺期、宋之问又加靡丽，曲
忌声病，约句准篇，如锦绣成文。学者宗之，号为沈、宋
体。语曰：“苏、李居前，沈、宋比肩。”唐李肇云：元和已后，文
则学奇涩于樊宗师，学放旷于张籍；诗则学矫激于
孟郊，学浅切于白居易，学淫靡于元稹，俱名为元和
体也。